b'\n_START_ARTICLE_\nTrening\n_START_PARAGRAPH_\nTrening er \xc3\xa5 \xc3\xb8ve, helst systematisk, for \xc3\xa5 utvikle, forbedre eller opprettholde ferdigheter, evner og egenskaper. Dette gj\xc3\xb8res gjennom planlagte, gjentatte repetisjoner, eller en mer allsidig tiln\xc3\xa6rming der en ferdighet eller evne krever \xc3\xb8velse av andre grunnleggende ferdigheter eller evner for \xc3\xa5 oppn\xc3\xa5 \xc3\xb8nsket utvikling. _NEWLINE_I daglig tale brukes begrepet trening for fysisk trening rettet mot \xc3\xa5 utbedre eller vedlikeholde en ut\xc3\xb8vers prestasjonsevne. For personer med nedsatt funsjonsevne, enten fra f\xc3\xb8dsel eller p\xc3\xa5dratt etter ulykker eller sykdom, vil trening v\xc3\xa6re p\xc3\xa5krevd for \xc3\xa5 mestre grunnleggende herdagslige utfordringer. Innen fag- og yrkesoppl\xc3\xa6ring er trening i \xc3\xa5 bruke maskiner, kj\xc3\xb8ret\xc3\xb8y og redskaper en viktig del av oppl\xc3\xa6ringen. For utrykningspersonell innen politi, ambulanse og brannvesen er trening p\xc3\xa5 utrykninger, rutiner og tenkte kriser en viktig del av oppl\xc3\xa6ring og beredskap. Slik trening omtales gjerne som beredskaps\xc3\xb8velser._NEWLINE_Innen skole og utdanning trenes det p\xc3\xa5 grunnleggende ferdigheter som lesing, skriving og regning, og videre mer fagspesifikke studier med p\xc3\xa5f\xc3\xb8lgende trening.\n_START_SECTION_\nFysisk trening\n_START_PARAGRAPH_\nFysisk trening kan defineres som systematisk p\xc3\xa5virkning av organismen (kroppen) over tid, med sikte p\xc3\xa5 endring av fysiologiske (fysiske), psykiske og sosiale egenskaper som ligger til grunn for prestasjonsevnen._NEWLINE_Fysisk aktivitet vil i kontrast kunne defineres som lystbetont kroppslig bevegelse. Denne form for aktivitet kan ogs\xc3\xa5 bidra til endring av kroppens fysiske, psykiske og sosiale egenskaper, men det er ikke n\xc3\xb8dvendigvis motivasjonen for eller hensikten med aktiviteten.\n_START_SECTION_\nMosjon\n_START_PARAGRAPH_\nMosjon, fra latin movere, som betyr \xc2\xab\xc3\xa5 sette i bevegelse\xc2\xbb. Begrepet beskriver aktivitet og kroppsbevegelser som skal styrke ens helsetilstand. Mosjon brukes synonymt med ordet trim. \xc2\xab\xc3\x85 mosjonere\xc2\xbb, eller \xc2\xab\xc3\xa5 trimme\xc2\xbb, kan v\xc3\xa6re rettet mot de fleste idretter, men vil vanligvis ikke v\xc3\xa6re like systematisk som m\xc3\xa5lrettet trening. Form\xc3\xa5let med mosjon vil normalt v\xc3\xa6re rekreasjon og helse, heller enn rettet mot konkurranser og prestasjoner.\n_START_SECTION_\nS\xc3\xb8vn\n_START_PARAGRAPH_\nTrening har stor innflytelse p\xc3\xa5 v\xc3\xa5r fysiske helse og flere studier har vist at trening kan forbedre s\xc3\xb8vnkvaliteten v\xc3\xa5r. Flere studier som er gjennomf\xc3\xb8rt viser at trening p\xc3\xa5virker s\xc3\xb8vn positivt.\xc2\xa0Det har vist seg at grunnen til dette er attrening t\xc3\xb8mmer kroppen for energi, bryter ned muskelvev og \xc3\xb8ker kroppens temperatur. Alle disse f\xc3\xb8lgene f\xc3\xb8rer til at kroppen er bedre rustet til s\xc3\xb8vn. Selv om mange studier viser at trening kan ha mye positivt \xc3\xa5 si for s\xc3\xb8vnkvaliteten viser noen studier ogs\xc3\xa5 at virkningen av treningen ikke kommer med det samme.\xc2\xa0Man m\xc3\xa5 nemlig trene regelmessig og i lengre perioder f\xc3\xb8r man merker at s\xc3\xb8vnen blir bedre. Noe som ogs\xc3\xa5 er viktig er tiden man trener p\xc3\xa5, trener man sent vil dette ha en negativ effekt p\xc3\xa5 s\xc3\xb8vnen og man b\xc3\xb8r derfor trene i god tid f\xc3\xb8r man legger seg. Om ikke treningen i seg selv har en direkte effekt p\xc3\xa5 s\xc3\xb8vnen, kan vekttap og andre konsekvenser av s\xc3\xb8vnen ha en effekt.'